钦定古今图书集成/明伦汇编/氏族典/第049卷 > 《左传》 > 《昭公八年》
## 钦定古今图书集成/明伦汇编/氏族典/第049卷 > 《左传》 > 《昭公八年》

昭公八年九月，楚公子弃疾帅师围陈。十一月壬午，
灭陈。晋侯问于史赵曰：“陈其遂亡乎？”对曰：“未也。陈颛
顼之后也，自幕至于瞽瞍，无违命。舜重之以明德，寘
德于遂，遂世守之。及胡公不淫，故周赐之姓，使祀虞
帝。”

〈注〉胡公满事周武王，赐姓曰“妫”，封诸陈，绍舜后。〈疏〉《世本》：“舜姓姚氏。”《哀元年传》称：“夏后少康奔虞，虞思妻之以二姚。”虞思犹姓姚也。至胡公周，乃赐姓为妫耳。因昔虞舜居妫水，故周赐以妫为姓也。《陈世家》言舜居妫汭，其后因姓妫氏。谓胡公之前已姓妫矣。是马迁之妄也。